จับปลอมภาษีครั้งใหญ่สรรพากรประกาศลุย
สรรพากรจับแก๊งปลอมภาษีล็อตใหญ่ 2,965 ล้านบาท เผยเก็บภาษีนิติบุคคลเดือน พ.ค. ทรุด 1.3 หมื่นล้าน
6 มิ.ย. 2556

สรรพากรจับแก๊งปลอมภาษีล็อตใหญ่ 2,965 ล้านบาท เผยเก็บภาษีนิติบุคคลเดือน พ.ค. ทรุด 1.3 หมื่นล้าน
นายสาธิต รังคสิริ อธิบดีกรมสรรพากร และ พ.ต.อ.ชัยณรงค์ เจริญไชยเนาว์ รองผู้บังคับการกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) แถลงข่าวการจับกุมนายพิสิษฐ์ ประจักษ์ชัยกุล ผู้ต้องหาผลิตใบกำกับภาษีปลอม ซึ่งถือเป็นล็อตใหญ่ที่สุดในรอบ 2 ปี โดยสามารถยึดใบกำกับภาษีปลอมเป็นมูลค่ารวม 2,965 ล้านบาท คิดเป็นภาษีมูลค่าเพิ่ม 207 ล้านบาท ภาษีนิติบุคคลอีก 900 ล้านบาท
นายสาธิต กล่าวว่า ธุรกิจที่ซื้อใบกำกับภาษี คือ ธุรกิจก่อสร้าง อสังหาริมทรัพย์ ขณะนี้กรมสรรพากรกำลังติดตามผู้ที่นำใบภาษีไปเพื่อนำมาดำเนินคดีตามกฎหมาย ทั้งคดีแพ่งและอาญา โดยในเดือน พ.ค.ที่ผ่านมาได้ส่งผู้กระทำผิดในเรื่องปลอมใบกำกับภาษีให้ตำรวจไปแล้วไม่น้อยกว่า 50 ราย
อธิบดีกรมสรรพากร กล่าวอีกว่า ที่ผ่านมากรมสรรพากรพยายามล่อซื้อและจับกุมผู้ออกใบกำกับภาษีปลอม สามารถจับกุมรายใหญ่มาแล้ว 3-4 กลุ่ม มีมูลค่าสินค้าที่เขียนปลอมกลุ่มละ 500-1,000 ล้านบาท โดยพบว่าบริษัทที่ซื้อใบกำกับภาษีไปใช้นั้นมีหลายร้อยราย ซึ่งการกระทำผิดมีโทษทั้งทางอาญา คือจำคุกตั้งแต่ 3 เดือนถึง 7 ปีต่อใบภาษี และปรับตั้งแต่ 2,000-2 แสนบาทต่อใบภาษี ส่วนทางแพ่งจะถูกปรับ 2 เท่าตามมูลค่าภาษี พร้อมดอกเบี้ยอีก 1.25% ต่อเดือน 
ทั้งนี้ กรมสรรพากรตั้งเป้าว่า ในช่วง 1-2 ปีข้างหน้า จะเป็นปีแห่งการปราบปรามการปลอมแปลงภาษี
นายสาธิต กล่าวว่า ในเดือน พ.ค. กรมสามารถจัดเก็บรายได้ 2.91 แสนล้านบาท ลดลงจากประมาณการ 1.3 หมื่นล้านบาท หรือลดลง 4.28% แต่สูงกว่าช่วงเดือนเดียวกันปีก่อน 4.96% เพราะได้รับผลกระทบจากการปรับลดภาษีเงินได้นิติบุคคลเหลือ 20% ทำให้ภาษีนิติบุคคลเดือน พ.ค. ต่ำกว่าเป้าถึง 2.51 หมื่นล้านบาท สำหรับภาพรวมในการจัดเก็บภาษีในช่วง 8 เดือนปีงบประมาณ 2556 (ต.ค.2555พ.ค.2556) จัดเก็บได้ 1.11 ล้านล้านบาท สูงกว่าประมาณการณ์ 2.94 หมื่นล้านบาท เพิ่มขึ้น 2.72% เพิ่มขึ้นจากช่วงเดียวกันปีก่อน 1.27 แสนล้านบาท คิดเป็น 12.92%โดยในส่วนภาษีเงินได้นิติบุคคล ต่ำกว่าประมาณการณ์ 1.93 หมื่นล้านบาท คิดเป็น 6.27%